  Анжелика Тихонова корреспондент Глаз ёросысь «Чура» огазеяськонын вылӥ технологиосъя ужась пудо вордон огъет усьтыны дасясько. Отын скалъёсты автомат амалэн кыскись техника ужалоз. Со сярысь элькунысь гурт возёсъя но сиён-юонъя министерство ивортэ. Выль гид пуктон огазеяськонын кӧня ке ар кыстӥськиз. Усьтӥськонозь кӧня ке гинэ кылиз на - та дыре лэсьтӥськисьёс кыед возён интыосты йылаз-пумаз вутто. Выль огъет 512 скалъёсты возьыны чакламын, нош йӧл кыскон висъетаз DeLaval компанилэн 2х16 метръем «Параллель» кыскон залэз пуктэмын. Солы луыса одӥг вакытэ 32 скалъёсты кыскыны быгатозы, ужен компьютер программа кивалтоз. Со сяна, туала тӥрлык скалъёсты гидэ ог вакытэ лэзьыны луонлык сётэ. Туннэ нуналлы возёсын 660 скалъёс лыдъясько, со пӧлысь 110-сэ туэ басьтӥзы Выль огъетэз усьтон «Чура» огазеяськонлы йӧл потонэз шӧдскымон азинтыны луонлык сётоз. Возёс али но Удмуртиысь огез азинлыкоез луэ – туннэ пудо вордӥсьёс одӥг скаллэсь нуналаз 28 килограмм 900 грамм йӧл кыско, элькунъя лыдпус 20 килограмм 500 грамм луэ. 2020-тӥ арын вить толэзь ӵоже возёсысь ӧнерчиос кылем арынлэсь 21 процентлы тросгес йӧл кыскизы - оглом 2 сюрс 797 тонна «Чура» огазеяськон ӟеч выжыысь пудо вордӥсь возёс ӧвӧл ке но, татын бусьтыр йӧл кыско – 2019-тӥ арлы йылпумъянъёсъя котькуд скаллэсь 9 сюрс 832 килограммен басьтӥзы  (2018-тӥ арын сярысь 495 килограммлы яке 5,3 процентлы тросгес). Кыскем йоолэн мындалаезъя «Чура» Глаз ёросын азьветлӥсь луэ. Огазеяськонысь скалъёс ӟеч выжыысь, племенной пудоен но вожвылъяськыны но дасесь ини. Кылсярысь, алигес онлайн амалэн ортчем гурт возёс пудоез элькун адӟытонын сьӧдо-куӵо выжыысь Рубиновая нимо егит скал «Товарное стадо» категориын чемпионка луиз. Со нуналлы быдэ 3,93 процент наплыкен но 3,07 процент белокен 32 килограмм йӧл сётэ. Тодэ вайытом, озьы ик элькунамы экологи ласянь чылкыт вузъёсын ужпӧрез лэзьыны дасясько.  Тегъёс: Удмуртия гуртвозёс пудо лэсьтськон гуртвозёсъяминистерство Глазёрос 100ар  